Document ID: 32012D0076

DECIZIA DE PUNERE ÎN APLICARE A COMISIEI
din 9 februarie 2012
privind recunoașterea Uruguayului în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a personalului navigant maritim
[notificată cu numărul C(2012) 619]
(Text cu relevanță pentru SEE)
(2012/76/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
având în vedere cererea înaintată de Spania la 14 februarie 2006,
întrucât:
(1)
În conformitate cu Directiva 2008/106/CE, statele membre pot decide să recunoască certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale (OMI) privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978 (2), astfel cum a fost revizuită în 1995.
(2)
Cererea de recunoaștere a Uruguayului a fost prezentată de Spania prin scrisoarea din 14 februarie 2006. În urma acestei solicitări, Comisia a evaluat sistemele de formare și certificare din Uruguay, pentru a verifica dacă această țară respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Evaluarea a avut la bază rezultatele unei inspecții efectuate de experții Agenției Europene pentru Siguranță Maritimă în iunie 2007. În cursul acestei inspecții s-au constatat unele deficiențe ale sistemelor de formare și certificare.
(3)
Comisia a transmis statelor membre un raport privind rezultatele evaluării.
(4)
Prin scrisorile din 16 februarie 2009 și 8 decembrie 2010, Comisia a solicitat Uruguayului să prezinte documente care să demonstreze remedierea deficiențelor constatate.
(5)
Uruguayul a prezentat, prin scrisorile din 30 aprilie 2009 și 18 martie 2011, informațiile și documentele solicitate referitoare la aplicarea de măsuri corective adecvate și suficiente pentru remedierea majorității deficiențelor constatate în cadrul evaluării conformității.
(6)
Două deficiențe mai rămân totuși. Prima se referă la faptul că sistemul de standarde de calitate nu include anumite activități de administrare, cum ar fi aprobarea programelor de formare. Cealaltă deficiență se referă la formatul certificatelor. Prin urmare, Uruguayului i-a fost adresată invitația de a implementa măsuri corective suplimentare în acest sens. Aceste deficiențe nu sunt însă de natură să pună sub semnul întrebării nivelul general de respectare de către Uruguay a cerințelor Convenției STCW privind formarea și certificarea navigatorilor.
(7)
Rezultatul evaluării conformității și evaluarea informațiilor furnizate de Uruguay demonstrează că Uruguayul respectă cerințele pertinente din Convenția STCW și a luat măsurile corespunzătoare de prevenire a fraudei în ceea ce privește certificatele.
(8)
Măsurile prevăzute în prezenta decizie sunt conforme cu avizul Comitetului pentru siguranța maritimă și prevenirea poluării de către nave,
ADOPTĂ PREZENTA DECIZIE:
Articolul 1
În sensul articolului 19 din Directiva 2008/106/CE, Uruguayul este recunoscut în ceea ce privește sistemele de formare și certificare a navigatorilor.
Articolul 2
Prezenta decizie se adresează statelor membre.
Adoptată la Bruxelles, 9 februarie 2012.

Labels: 12
8
18
9